Naka Drotske glo stabiel ná skietvoorvalOndersoekers op die toneel waar Naka Drotske op ŉ kleinhoewe in Pretoria geskiet is (30 November 2018). Foto: Verskaf Niemand is nog in hegtenis geneem in verband met die kleinhoewe-aanval Donderdagaand waartydens die oud-Springbok-haker, Naka Drotske, geskiet is nie. Drotske het by sy broer, Tinus Drotske, gekuier op die kleinhoewe in Kameeldrift, Pretoria, waar Tinus woon. Kapt. Kay Makhubela, woordvoerder van die polisie, het aan Maroela Media gesê minstens drie onbekende aanvallers het omstreeks 22:00 toegang tot die huis verkry. “’n Struweling het ontstaan en [Drotske] is geskiet. Die aanvallers het op die vlug geslaan. Sake van poging tot moord en poging tot roof word ondersoek,” het Makhubela gesê. Hy sê niemand anders is in die voorval beseer nie. Ian Cameron, AfriForum se nasionale hoof van gemeenskapsveiligheid, was Vrydagoggend op die toneel waar die voorval gebeur het. “Naka, Os du Randt, Tinus en Tinus se vriendin [Nadia Duvenage Jooste] het glo hier op die kleinhoewe gebraai. Hulle was net besig om al die deure toe te sluit vir die aand toe die aanvallers toegeslaan het,” sê Cameron. Hy sê dit is duidelik op die stoep buite die huis dat daar ŉ struweling plaasgevind het. “Naka is twee keer in die bolyf en een keer in die been geskiet.” Drotske is in die waakeenheid van die Netcare Montana-hospitaal opgeneem. ŉ Woordvoerder van die hospitaal wou nie enige inligting aan Maroela Media bekendmaak of sê hoe ernstig Drotske se beserings is nie. Cameron het wel gesê volgens sy inligting is Drotske stabiel. Die Suid-Afrikaanse Rugbyunie (Saru) het Drotske ŉ spoedige herstel toegewens.